สหรัฐฯ-จีน แลกเปลี่ยนคำเตือนกรณีไต้หวัน ก่อนการประชุมสุดยอดออนไลน์ 'ไบเดน-สี' 
China's military last month made a record number of incursions into the island's air defense zone
รัฐมนตรีว่าการกระทรวงการต่างประเทศจีน หวัง อี้ โทรศัพท์หารือกับรัฐมนตรีต่างประเทศสหรัฐฯ แอนโทนี บลิงเคน เมื่อวันศุกร์ โดยรัฐมนตรีบลิงเคนได้หยิบยกความกังวลของสหรัฐฯ เกี่ยวกับกรณีที่รัฐบาลปักกิ่งเพิ่มแรงกดดันทางทหาร การทูต และเศรษฐกิจต่อไต้หวัน การประชุมออนไลน์ระหว่างประธานาธิบดีโจ ไบเดน และประธานาธิบดีสี จิ้นผิง มีขึ้นท่ามกลางความตึงเครียดในหลายด้านระหว่างสองประเทศ ทั้งในเรื่องของไต้หวัน การค้า สิทธิมนุษยชน และประเด็นอื่น ๆ รมต.หวัง เตือนถึงอันตรายของการกระทำของสหรัฐฯ ที่อาจเข้าข่าย "สนับสนุนการประกาศอิสรภาพของไต้หวัน" รัฐบาลกรุงวอชิงตันเริ่มยอมรับสถานะทางการทูตกับกรุงปักกิ่งมาตั้งแต่ปี ค.ศ. 1979 แต่ยังคงมีสนธิสัญญาการขายอาวุธให้แก่ไต้หวันเพื่อการป้องกันตนเอง สื่อของทางการจีนรายงานในวันเสาร์ว่า รมต.หวัง กล่าวต่อรมต.บลิงเคน ว่า การกระทำใด ๆ ก็ตามที่เข้าข่ายสนับสนุนความเป็นอิสระของไต้หวัน กำลังบ่อนทำลายสันติภาพผ่านช่องแคบไต้หวันและจะส่งผลสะท้อนกลับในที่สุด ในช่วงไม่กี่ปีที่ผ่านมา จีนเพิ่มกิจกรรมทางทหารใกล้กับไต้หวัน และมีเครื่องบินทหารของจีนหลายลำที่รุกล้ำเข้าไปในเขตแสดงตนเพื่อการป้องกันตนเองทางอากาศของไต้หวันตั้งแต่เดือนตุลาคมที่ผ่านมา ที่ผ่านมา ปธน.ไบเดน ใช้มาตรการทีแข็งกร้าวต่อจีนต่อเนื่องมาจากสมัยอดีตประธานาธิบดีโดนัลด์ ทรัมป์ โดยมองว่าจีนคือความท้าทายสำคัญที่สุดของสหรัฐฯ ในศตวรรษที่ 21